เลือกลงทุนด้วย ELN ในภาวะตลาดหุ้น แบบ Sideway ตอนที่ 2
ฉบับที่แล้วได้กล่าวถึงลักษณะทั่วไปของ ELN ไปแล้ว สำหรับฉบับนี้จะกล่าวถึงรายละเอียดเพิ่มเติมของ ELN แบบ Put รวมทั้งความเสี่ยงที่จะต้องพิจารณา และผู้ลงทุนที่สามารถลงทุนใน ELN ได้
6 ธ.ค. 2555

ฉบับที่แล้วได้กล่าวถึงลักษณะทั่วไปของ ELN ไปแล้ว สำหรับฉบับนี้จะกล่าวถึงรายละเอียดเพิ่มเติมของ ELN แบบ Put รวมทั้งความเสี่ยงที่จะต้องพิจารณา และผู้ลงทุนที่สามารถลงทุนใน ELN ได้ 
สำหรับผู้ลงทุนที่สนใจลงทุนใน ELN แบบ Put ผู้ลงทุนสามารถเลือกส่วนประกอบของ ELN ได้ทั้งหมด 4 อย่าง ได้แก่ หุ้นอ้างอิง ราคาใช้สิทธิ (Strike Price) อายุ และมูลค่าจองซื้อ ซึ่งเมื่อผู้ออก ELN นำมาพิจารณารวมกับราคาอ้างอิง (Spot Price) ของหุ้นอ้างอิงแล้ว จะสามารถคำนวณราคา ELN ที่จะเสนอขาย รวมถึงผลตอบแทนที่จะจ่ายคืนให้กับผู้ลงทุนได้
ส่วนผลตอบแทนของ ELN ที่ผู้ลงทุนจะได้รับ ตามเงื่อนไขเมื่อครบอายุของตั๋วเงิน แบ่งได้เป็น 2 กรณี
1.หากราคาหุ้นอ้างอิง สูงกว่าหรือเท่ากับ ราคาใช้สิทธิ ผู้ลงทุนจะได้รับเงินตามจำนวนที่ระบุไว้หน้าตั๋ว 
2.หากราคาหุ้นอ้างอิง ต่ำกว่า ราคาใช้สิทธิ ผู้ลงทุนจะได้รับหุ้นอ้างอิงตามจำนวนที่ตกลงไว้ 
ตัวอย่าง ผู้ลงทุนตัดสินใจซื้อ ELN ที่อ้างอิงผลตอบแทนกับหุ้น ABC โดยเลือกราคาใช้สิทธิที่ 97.5% ของราคาอ้างอิง ของหุ้น ABC อยู่ที่ 100 บาท ราคาใช้สิทธิจึงอยู่ที่ 97.50 บาท และเลือก ELN ที่มีอายุ 30 วัน และมูลค่าจองซื้อ 10 ล้านบาท โดย บล. A เสนอขายราคาหน้าตั๋ว ELN เป็นราคาส่วนลด (Discount) ในราคา 98% จากราคาหน้าตั๋ว 10 ล้านบาท คิดเป็นเงิน 9.8 ล้านบาท 
โดยมีเงื่อนไขการจ่ายผลตอบแทน ดังนี้ หากในวันครบกำหนด 30 วัน
1.ราคาหุ้น ABC สูงกว่าหรือเท่ากับ 97.50 บาท ผู้ลงทุนจะได้รับเงินคืนตามราคาหน้าตั๋ว : ผู้ลงทุนจะได้รับเงินคืนจำนวน 10 ล้านบาท เท่ากับได้รับกำไร 2 แสนบาท จากเงินลงทุน 9.8 ล้านบาท ซึ่งคิดเป็นผลตอบแทน 25% ต่อปี ซึ่งสูงกว่าการลงทุนในตราสารหนี้ทั่วไป
2.หากราคาหุ้น ABC ต่ำกว่า 97.50 บาท ผู้ลงทุนจะได้รับชำระคืนเป็น หุ้น ABC ตามจำนวนหุ้นที่กำหนดไว้ : ผู้ลงทุนจะได้รับหุ้นจำนวนประมาณ 102,500 หุ้น (ราคาหน้าตั๋ว ที่ 10 ล้านบาท หารด้วย ราคาใช้สิทธิ ที่ 97.50 บาท) ซึ่งจะคิดเป็นจำนวนเงินเท่าใด ขึ้นกับราคาวันที่ผู้ลงทุนขายหุ้นนั้นออกไป
จะเห็นว่า การลงทุนใน ELN จะมีความเสี่ยงในการไม่ได้รับผลตอบแทนตามที่คาดหวัง หากราคาหุ้นอ้างอิงปรับตัวไม่เป็นไปตามเงื่อนไขที่กำหนด ผู้ลงทุนจะได้รับชำระเป็นตัวหุ้นแทน ซึ่งผู้ลงทุนจะไม่สามารถทราบล่วงหน้าได้ว่าราคาหุ้น ณ วันครบอายุตราสาร จะเป็นเท่าใด และผู้ลงทุนจะมีความเสี่ยงในส่วนของผู้ออกตราสาร ELN เช่น บริษัทหลักทรัพย์ (บล.) ต่างๆ โดยผู้ลงทุนจะต้องพิจารณาถึงอันดับความน่าเชื่อถือของผู้ออกตราสารประกอบด้วย 
อย่างไรก็ตาม ELN ถือเป็นทางเลือกการลงทุนที่น่าสนใจในช่วงที่อัตราดอกเบี้ยอยู่ในระดับต่ำ การลงทุนในตราสารหนี้ทั่วไป ไม่สามารถสร้างผลตอบแทนที่จูงใจได้ และช่วงตลาดหุ้นแบบ Sideway ที่มีโอกาสปรับตัวเพิ่มขึ้น และลดลงน้อย ทำให้การลงทุนในตลาดหุ้นสามารถสร้างกำไรได้ยาก 
โดยผู้ที่สามารถลงทุนใน ELN ต้องเป็นผู้ลงทุนรายใหญ่ ที่เป็นบุคคลธรรมดาที่มีทรัพย์สินตั้งแต่ 40 ล้านบาทขึ้นไป หรือนิติบุคคลที่มีสินทรัพย์ตามงบการเงินปีล่าสุดที่มีผู้สอบบัญชีตรวจสอบแล้วตั้งแต่ 200 ล้านบาทขึ้นไป และผู้ลงทุนสถาบัน ตามนิยามของประกาศ ก.ล.ต.